Document ID: 32012R0651

Reference:
27.7.2012
SL
Uradni list Evropske unije
L 201/135
UREDBA (EU) št. 651/2012 EVROPSKEGA PARLAMENTA IN SVETA
z dne 4. julija 2012
o izdaji eurokovancev
EVROPSKI PARLAMENT IN SVET EVROPSKE UNIJE STA –
ob upoštevanju Pogodbe o delovanju Evropske unije in zlasti člena 133 Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
ob upoštevanju mnenja Evropske centralne banke (1),
v skladu z rednim zakonodajnim postopkom (2),
ob upoštevanju naslednjega:
(1)
Sklepi Sveta z dne 23. novembra 1998 in 5. novembra 2002 o eurokovancih, namenjenih zbirateljstvu, Priporočilo Komisije 2009/23/ES z dne 19. decembra 2008 o skupnih smernicah za nacionalne strani in izdajo eurokovancev, namenjenih obtoku (3), ki so bili potrjeni s sklepi Sveta z dne 10. februarja 2009, ter Priporočilo Komisije 2010/191/EU z dne 22. marca 2010 o področju uporabe in učinkih, ki jih imajo eurobankovci in eurokovanci kot zakonito plačilno sredstvo (4), priporočajo prakse v zvezi z izdajo eurokovancev, namenjenih obtoku, vključno s spominskimi eurokovanci, uničenjem za obtok primernih tečajnih eurokovancev in uporabo zbirateljskih eurokovancev.
(2)
Odsotnost zavezujočih določb, ki bi urejale izdajo eurokovancev, lahko privede do različnih praks med državami članicami in s tem onemogoča oblikovanje dovolj povezanega okvira za enotno valuto. Zaradi preglednosti in pravne varnosti je zato treba uvesti zavezujoča pravila o izdaji eurokovancev.
(3)
V skladu z Uredbo Sveta (ES) št. 974/98 z dne 3. maja 1998 o uvedbi eura (5) imajo kovanci, ki so izraženi v eurih in centih ter v skladu z apoeni in tehničnimi specifikacijami, ki jih je določil Svet, status zakonitega plačilnega sredstva v vseh državah članicah, katerih valuta je euro. Apoeni in tehnične specifikacije eurokovancev so navedeni v Uredbi Sveta (ES) št. 975/98 z dne 3. maja 1998 o apoenih in tehničnih specifikacijah eurokovancev, namenjenih obtoku (6).
(4)
Države članice, katerih valuta je euro, bi morale imeti tudi možnost, da izdajo spominske kovance za 2 eura v spomin na posebne dogodke, pri čemer za število izdaj takih kovancev na leto in državo članico izdajateljico veljajo omejitve. Treba je določiti nekatere omejitve za količino spominskih eurokovancev, da bi takšni kovanci še naprej zajemali manjši odstotek skupnega števila kovancev za 2 eura v obtoku. Vendar pa bi morale te omejitve količine omogočati izdajo zadostne količine kovancev, da se zagotovi učinkovito kroženje spominskih eurokovancev.
(5)
Države članice, katerih valuta je euro, bi morale imeti tudi možnost izdajanja zbirateljskih eurokovancev, ki niso namenjeni obtoku in ki se očitno razlikujejo od tečajnih kovancev. Zbirateljski eurokovanci bi morali imeti status zakonitega plačilnega sredstva samo v državi članici izdajateljici in se ne bi smeli izdajati z namenom dajanja v obtok.
(6)
Primerno je, da se izdaje zbirateljskih eurokovancev upoštevajo v količini kovancev, ki jo odobri Evropska centralna banka, vendar ne za vsako posamezno izdajo, temveč na skupni osnovi.
(7)
Uporabo različnih apoenov eurokovancev in eurobankovcev, kakor je trenutno zasnovana, bi morale pristojne institucije redno in podrobno preučevati na podlagi meril stroškov in podpore javnosti. Komisija bi morala opraviti zlasti oceno učinka nadaljnjega izdajanja kovancev za en in dva centa.
(8)
Da bi preprečili uničenje za obtok primernih tečajnih eurokovancev v eni državi članici, medtem ko bi se lahko pojavila potreba po takšnih kovancih v drugi, bi se morale države članice medsebojno posvetovati pred uničenjem takih kovancev –
SPREJELA NASLEDNJO UREDBO:
Člen 1
Opredelitev pojmov
Za namene te uredbe se uporabljajo naslednje opredelitve pojmov:
1.
„tečajni kovanci“ pomenijo eurokovance, namenjene obtoku, katerih apoeni in tehnične specifikacije so opredeljeni v Uredbi (ES) št. 975/98;
2.
„spominski kovanci“ pomenijo tečajne kovance, namenjene spominu na posebne dogodke, kakor je določeno v členu 1h Uredbe (ES) št. 975/98;
3.
„zbirateljski kovanci“ pomenijo eurokovance, namenjene zbirateljstvu, ki se ne izdajajo z namenom dajanja v obtok.
Člen 2
Vrste eurokovanca
1.   Države članice lahko izdajo dve vrsti eurokovanca: tečajne kovance in zbirateljske kovance.
2.   Komisija opravi oceno učinka nadaljnjega izdajanja kovancev za en in dva centa. Ta ocena učinka vključuje analizo stroškov in koristi, ki upošteva dejanske proizvodne stroške teh kovancev glede na njihovo vrednost in koristi.
Člen 3
Izdajanje tečajnih kovancev
1.   Tečajni kovanci se izdajajo in dajejo v obtok po nominalni vrednosti.
2.   Manjši delež, ki ne presega 5 % skupne neto vrednosti in količine tečajnih kovancev, ki jih izda država članica – pri čemer se upoštevajo zgolj leta s pozitivno neto izdajo –, se lahko da na trg po vrednosti, ki presega nominalno vrednost, če je to upravičeno s posebno kakovostjo kovanca, posebno embalažo ali zagotovljenimi dodatnimi storitvami.
Člen 4
Izdajanje spominskih kovancev
1.   Vsaka država članica, katere valuta je euro, lahko izda le dva spominska kovanca na leto, razen ko:
(a)
vse države članice, katerih valuta je euro, skupaj izdajo spominske kovance, ali
(b)
se spominski kovanec izda, če funkcija voditelja države začasno ni zasedena ali je zasedena le začasno.
2.   Skupno število spominskih kovancev vsake posamezne izdaje, ki se dajo v obtok, ne sme preseči višje od naslednjih dveh zgornjih mej:
(a)
0,1 % seštetega skupnega neto števila kovancev za 2 eura, ki jih dajo v obtok vse države članice, katerih valuta je euro, do začetka leta pred letom izdaje spominskega kovanca; ta zgornja meja se lahko poviša na 2,0 % seštetega skupnega neto števila kovancev za 2 eura v vseh državah članicah, katerih valuta je euro, če se kovanci izdajo v spomin na splošno znan in zelo simboličen dogodek; država članica izdajateljica v tem primeru navede razloge za uporabo višje zgornje meje ter v naslednjih štirih zaporednih letih ne izda drugih spominskih kovancev ob uporabi višje zgornje meje, ali
(b)
5,0 % seštetega skupnega neto števila kovancev za 2 eura, ki jih da v obtok zadevna država članica do začetka leta pred letom izdaje spominskega kovanca.
3.   Odločitev o izdaji spominskih kovancev z enotnim motivom, ki jih skupaj izdajo vse države članice, katerih valuta je euro, sprejme Svet. Glasovalne pravice držav članic, katerih valuta ni euro, pri sprejemanju takšnega sklepa mirujejo.
Člen 5
Izdajanje zbirateljskih kovancev
1.   Zbirateljski kovanci imajo status zakonitega plačilnega sredstva samo v državi članici izdajateljici.
Država članica izdajateljica je na kovancu jasno in lahko prepoznavna.
2.   Zbirateljski kovanci za lažje razlikovanje od tečajnih kovancev izpolnjujejo vse naslednje pogoje:
(a)
njihova nominalna vrednost je drugačna od nominalne vrednosti tečajnih kovancev;
(b)
njihova podoba ne sme biti podobna skupnim stranem tečajnih kovancev, oziroma če je njihova podoba podobna kateri koli nacionalni strani tečajnih kovancev, se njihov splošni videz še vedno lahko razlikuje;
(c)
njihova barva, premer in teža se očitno razlikujejo od tečajnih kovancev v vsaj dveh od treh naštetih značilnosti; razlika se šteje za očitno, če so vrednosti, vključno z odstopanji, zunaj dovoljenih odstopanj, določenih za tečajne kovance, in
(d)
kovanci nimajo oblikovanega in valovito nazobčanega roba ali oblike „španske rože“.
3.   Zbirateljski kovanci se lahko dajo na trg po nominalni ali višji vrednosti.
4.   Izdaje zbirateljskih kovancev se na skupni osnovi upoštevajo v količini izdanih kovancev, ki jo odobri Evropska centralna banka.
5.   Države članice sprejmejo vse potrebne ukrepe za odvračanje od uporabe zbirateljskih kovancev kot plačilnega sredstva.
Člen 6
Posvetovanje pred uničenjem tečajnih kovancev
Države članice se pred uničenjem tečajnih kovancev, ki niso eurokovanci, neprimerni za obtok v smislu člena 2(b) Uredbe (EU) št. 1210/2010 Evropskega parlamenta in Sveta z dne 15. decembra 2010 o preverjanju pristnosti eurokovancev in ravnanju z eurokovanci, neprimernimi za obtok (7), medsebojno posvetujejo prek pristojnega pododbora Ekonomsko-finančnega odbora ter obvestijo direktorje kovnic držav članic, katerih valuta je euro.
Člen 7
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v državah članicah v skladu s Pogodbama.
V Strasbourgu, 4. julija 2012
Za Evropski parlament
Predsednik
M. SCHULZ
Za Svet
Predsednik
A. D. MAVROYIANNIS
(1)  UL C 273, 16.9.2011, str. 2.
(2)  Stališče Evropskega parlamenta z dne 22. maja 2012 (še ni objavljeno v Uradnem listu) in odločitev Sveta z dne 26. junija 2012.
(3)  UL L 9, 14.1.2009, str. 52.
(4)  UL L 83, 30.3.2010, str. 70.
(5)  UL L 139, 11.5.1998, str. 1.
(6)  UL L 139, 11.5.1998, str. 6.
(7)  UL L 339, 22.12.2010, str. 1.

Summary:
Izdaja kovancev evra
Izdaja kovancev evra
POVZETEK:
Uredba (EU) št. 651/2012 o izdaji evrokovancev
Uredba (EU) št. 729/2014 o apoenih in tehničnih specifikacijah evrokovancev, namenjenih obtoku
KAJ JE NAMEN TEH UREDB?
Uredba (EU) št. 651/2012 opredeljuje vrste evrokovancev in določa pogoje, ki morajo biti izpolnjeni ob njihovi izdaji.
Uredba (EU) št. 729/2014 določa tehnične zahteve za evrokovance in splošna pravila o njihovem motivu, vključno z odobritvijo motiva.
KLJUČNE TOČKE
Uredba (EU) št. 651/2012 določa:
vlade držav evroobmočja (držav, katerih valuta je evro) lahko izdajo tečajne kovance* in zbirateljske*kovance,
tečajni kovanci so na voljo po nominalni vrednosti, razen v deležu, ki ne presega 5 % in je lahko dan na trg po višji vrednosti zaradi svojih posebnih lastnosti ali embalaže,
nacionalni spominski* kovanci
se lahko izdajo samo dvakrat letno (razen če je motiv skupen vsem državam evroobmočja),
skupno število izdanih kovancev ne sme biti višje od dveh možnih meja kot odstotek vseh kovancev za dva evra, ki so v obtoku, pri čemer se upošteva višja vrednost,
zbirateljski kovanci
so zakonito plačilno sredstvo* samo v državi izdajateljici v evroobmočju,
morajo se jasno razlikovati od tečajnih kovancev po nominalni vrednosti, podobah in dveh od naslednjih lastnosti: barvi, premeru in teži,
vlade držav evroobmočja se morajo medsebojno posvetovati pred uničenjem poškodovanih evrokovancev,
Komisija izvaja oceno učinka, v kateri analizira dejanske proizvodne stroške kovancev za en in dva centa glede na njihovo vrednost in koristi.
V skladu z Uredbo (EU) št. 729/2014:
obstaja osem evrokovancev (kovanci za 1, 2, 5, 10, 20 in 50 centov ter kovanca za 1 in 2 evra),
vsak kovancev ima posebno nacionalno in skupno evropsko stran,
nacionalna stran:
mora imeti krog 12 zvezd, ki popolnoma obkrožajo nacionalni motiv,
mora ostati nespremenjena 15 let, razen če se spremeni voditelj države,
ne sme prikazovati vrednosti kovanca, razen če se uporabi drugačna abeceda,
mora biti popolnoma skladna z Uredbo do 20. junija 2062,
spominski kovanci:
morajo imeti samo nominalno vrednost v višini dveh evrov,
morajo imeti drugačen nacionalen motiv od običajnih* kovancev za 2 evra,
morajo biti namenjeni samo spominu na dogodke, ki imajo velik nacionalni ali evropski pomen, ali
morajo biti namenjeni samo spominu na dogodke, ki imajo izjemen evropski pomen, če jih skupaj izdajo vse države članice evroobmočja,
države evroobmočja se morajo medsebojno obveščati in obvestiti Komisijo o vseh predlaganih spremembah njihovih nacionalnih motivov ter te spremembe dati v postopek odobritve. S tem se zagotovi možnost nasprotovanja
vlade, ki meni, da bi motiv lahko vznemiril njene državljane,
Komisije, če ta meni, da motiv ne spoštuje tehničnih zahtev, določenih v zakonodaji.
OD KDAJ SE TI UREDBI UPORABLJATA?
Uredba (EU) št. 651/2012 se uporablja od 16. avgusta 2012.
Uredba (EU) št. 729/2014 konsolidira prejšnja pravila v zvezi s kovanci, ki so bila določena ob uvedbi evra v letu 2002 z Uredbo (ES) št. 975/98 in nadaljnjimi spremembami. Uporablja se od 22. julija 2014.
Obe uredbi vključujeta elemente Priporočila Komisije 2009/23/ES o skupnih smernicah za nacionalne strani in izdajo evrokovancev, namenjenih obtoku.
OZADJE
Evrokovanci so se začeli splošno uporabljati leta 2002. Osem apoenov se razlikuje po velikosti, barvi in debelini, odvisno od njihove vrednosti, oblikovani pa so tako, da je vsakršna nezakonita reprodukcija izredno težka.
Več informacij je na voljo na strani:
„Evrobankovci in evrokovanci“ na spletnem mestu Evropske komisije.
* KLJUČNI POJMI
              
Tečajni kovanci: kovanci za splošno javno uporabo, ki so zakonito plačilno sredstvo v vseh državah evroobmočja.
Zbirateljski kovanci: kovanci, ki niso namenjeni za obtok in so zakonito plačilno sredstvo samo v državi evroobmočja, kjer so bili izdani.
Spominski kovanci: tečajni kovanci za dva evra, namenjeni spominu na določen dogodek nacionalnega ali evropskega pomena.
Zakonito plačilno sredstvo: kovanci ali bankovci, ki morajo biti sprejeti v državi, če so ponujeni za plačilo dolgovanega zneska.
Običajni kovanci: tečajni kovanci brez spominskih kovancev.
GLAVNI DOKUMENTI
            
Uredba (EU) št. 651/2012 Evropskega parlamenta in Sveta z dne 4. julija 2012 o izdaji eurokovancev (UL L 201, 27.7.2012, str. 135–137).
Uredba Sveta (EU) št. 729/2014 z dne 24. junija 2014 o apoenih in tehničnih specifikacijah evrokovancev namenjenih obtoku (Prenovitev) (UL L 194, 2.7.2014, str. 1–7).
Zadnja posodobitev 04.04.2017